(2)

v členu 164a se odstavek 1 nadomesti z naslednjim: „1. Za namene te uredbe kvalificirana naložba v infrastrukturo vključuje naložbo v infrastrukturni subjekt, ki izpolnjuje naslednja merila: (a) denarni tokovi, ki jih ustvarjajo infrastrukturna sredstva, omogočajo izpolnitev vseh finančnih obveznosti v trajno stresnih razmerah, ki so relevantne za tveganja projekta; (b) denarni tokovi, ki jih infrastrukturni subjekt ustvarja za ponudnike dolžniškega financiranja in vlagatelje lastniškega kapitala, so predvidljivi; (c) za infrastrukturna sredstva in infrastrukturni subjekt velja regulativni ali pogodbeni okvir, ki ponudnikom dolžniškega financiranja in vlagateljem lastniškega kapitala zagotavlja visoko stopnjo varnosti, vključno z naslednjim: (a) pogodbeni okvir vključuje določbe, ki ponudnike dolžniškega financiranja in vlagatelje lastniškega kapitala učinkovito ščitijo pred izgubami zaradi ustavitve projekta s strani stranke, ki se je zavezala, da bo kupila blago ali storitve, ki jih zagotavlja infrastrukturni projekt, razen če je izpolnjen en od naslednjih pogojev: (i) prihodki infrastrukturnega subjekta se financirajo iz plačil velikega števila uporabnikov ali (ii) za prihodke velja ureditev glede stopnje donosa; (b) infrastrukturni subjekt ima zadostni rezervni sklad ali druge finančne ureditve za kritje financiranja za nepredvidljive dogodke in zahtev glede obratnih sredstev. Če so naložbe v obliki obveznic ali kreditov, pogodbeni okvir vsebuje tudi naslednje: (i) ponudniki dolžniškega financiranja so v obsegu, ki ga dovoljuje veljavna zakonodaja, zavarovani z vsemi sredstvi in pogodbami, ključnimi za upravljanje projekta, ali jih lahko koristijo kot zavarovanje; (ii) uporaba čistih denarnih tokov iz poslovanja po obveznih plačilih iz projekta v druge namene kot za odplačilo dolžniških obveznosti je omejena; (iii) omejitve glede dejavnosti, ki lahko škodujejo ponudnikom dolžniškega financiranja, vključno s tem, da novih dolžniških instrumentov ni mogoče izdati brez soglasja obstoječih ponudnikov dolžniškega financiranja v obliki, dogovorjeni z njimi, razen če je taka izdaja dolžniških instrumentov dovoljena v dokumentaciji za obstoječe dolžniške instrumente. Ne glede na točko (i) drugega pododstavka se za naložbe v obveznice ali kredite lahko uporabijo drugi mehanizmi zavarovanja, kadar lahko zavarovatelji ali pozavarovatelji dokažejo, da zavarovanje z vsemi sredstvi in pogodbami ni ključno, da bi ponudniki dolžniškega financiranja učinkovito zaščitili ali izterjali večino svoje naložbe. V tem primeru drugi mehanizmi zavarovanja zajemajo vsaj eno od naslednjega: (i) zastavo delnic; (ii) pravice do vstopa v pogodbo namesto prvotne stranke; (iii) zastavno pravico do bančnih računov; (iv) nadzor nad denarnimi tokovi; (v) določbe za dodelitev pogodb; (d) če so naložbe v obliki obveznic ali kreditov, lahko zavarovalnica ali pozavarovalnica nadzorniku dokaže, da je naložbo sposobna obdržati v posesti do zapadlosti; (e) če so naložbe v obliki obveznic ali kreditov, za katere bonitetna ocena imenovane ECAI ni na voljo, so naložbeni instrument in drugi enakovredni instrumenti nadrejeni vsem drugim terjatvam, razen zakonsko določenih terjatev in terjatev ponudnikov likvidnostnih posojil, skrbnikov in nasprotnih strank v izvedenih finančnih instrumentih; (f) če so naložbe v obliki lastniških vrednostnih papirjev ali obveznic ali kreditov, za katere bonitetna ocena imenovane ECAI ni na voljo, so izpolnjena naslednja merila: (i) infrastrukturna sredstva in infrastrukturni subjekt se nahajajo v EGP ali OECD; (ii) če je infrastrukturni projekt v gradbeni fazi, vlagatelj lastniškega kapitala ali skupina vlagateljev lastniškega kapitala kot celota, če obstaja več kot en vlagatelj lastniškega kapitala, izpolnjuje naslednja merila: — vlagatelji lastniškega kapitala imajo pretekle izkušnje z uspešnim nadzorom infrastrukturnih projektov in ustrezno strokovno znanje, — vlagatelji lastniškega kapitala imajo nizko tveganje neplačila ali pa obstaja nizko tveganje pomembnih izgub za infrastrukturni subjekt v primeru njihovega neplačila, — vlagatelje lastniškega kapitala se spodbuja k varovanju interesov vlagateljev; (iii) v primeru tveganj gradnje so vzpostavljeni zaščitni ukrepi za zagotovitev dokončanja projekta v skladu z dogovorjenimi specifikacijami, proračunom ali datumom dokončanja; (iv) če obstajajo pomembna operativna tveganja, se ta ustrezno upravljajo; (v) infrastrukturni subjekt uporablja preizkušeno tehnologijo in zasnovo; (vi) kapitalska struktura infrastrukturnega subjekta mu omogoča odplačevanje njegovega dolga; (vii) tveganje refinanciranja za infrastrukturni subjekt je nizko; (viii) infrastrukturni subjekt uporablja izvedene finančne instrumente samo za zmanjševanje tveganja.“;